Дюра Дудаш

**Дюра Дудаш** (*5. марец 1901—† 1978.), почитовани учитель велїх ґенерацийох руских школярох.

## Биоґрафия

Дюра Дудаш ше народзел у Руским Керестуре 5. марца 1901. року у парастскей фамелиї од оца Янка и мацери Мариї, народзеней Няради, иншак шестри владики Дионизия Нярадия. У Дудашовей фамелиї були тройо дзеци,  двоме синове Дюра и Ґабор и дзивка Маґдалена. 

Основну школу (штири класи) Дюра Дудаш закончел у Руским Керестуре, а школованє предлужел у Заґребе, дзе закончел осем класи и зложел вельку матуру у класичней ґимназиї. У Заґребе почал студирац богословски факултет на котрим бул два роки, предумал ше и одлучел закончиц учительску школу. Положел розлику испитох и з успихом закончел за учителя 6. септембра 1925. року у Осиєку. На початку учительскей роботи бул премесцани з єдного на друге роботне место. Почал робиц у Македониї, познєйше достал роботне место у Банаце у Арадцу дзе було надосц Словацох.  Єден час робел як приправнїк у наших руских валалох Беркасове и Коцуре, а як учитель робел у Коцуре од 1925. по 1927. рок. После того учитель Дудаш пошол до Ивановцу (валал блїзко при Панчеве). 

У медзичаше, 1928. року шє оженєл зоз Єлену Ерделї (1911-1989) и жили у малженстве полни 50 роки. Мали осмеро дзеци, двох хлапцох (Миронь и Янко) и шейсц дзивчата (Геленка, Мария, Иринка, Сенка, Ана и Терезка). 

После частих премесцаньох на роботи учитель Дюра Дудаш 1930. року приходзи до Руского Керестура дзе ше затримал у просвити аж по свою пензию 1959. року. Пошвидко бул, як углядни и прикладни учитель, вибрани за директора школи 1936. року. Попри директорскей роботи окончовал и учительску роботу. Запаметани є як добри и совисни просвитни роботнїк з боку велїх ґенерацийох шолярох. По потреби викладал шицки наставни предмети, бул барз образовани, бешедовал добре по нємецки, знал латински и гречески. Поряднє ходзел до церкви зоз школскима дзецми, учел их церковному шпиваню, а сам шпивал як дзияк у церкви. Бул богобойни, ходзел до церкви и познєйше у социялистичней Югославиї, гоч ше то теди просвитним роботнїком бранєло. Його власни дзеци полюбели церковне шпиванє та од младосци його двоме хлапци шпивали у церковним хору, а познєйше и у хору при Доме култури. Його власни брат Гавриїл пошол за паноца. 

Под час директорованя учителя Дюру Дудаша розпочало ше будовац треци школски будинок у Руским Керестуре, такволану Ґимназию на Вельким шоре. У будованю участвовал цали валал и державни власци финансийно помагали, та так 1938/39. року настал красни будинок. По ошлєбодзеню у тим будинку були початки терашнєй ґимназиї у Руским Керестуре и, вообще, Руснацох у Югославиї, хтора ма и нєшка важну улогу у школованю рускей интелиґенциї. 

Учитель Дудаш, попри роботи, писал до *Руских новинох* и до *Нашей заградки* дзе обявйовал свойо роботи и писнї за руских школярох. 

Учитель Дюра Дудаш участвовал у дружтвеним живоце валала, помагал зоз порадами парастох, та робел як секретар, задармо, у тедишнєй Землєдїлскей задруґи *Кооператива*. У шлєбодним чаше ше занїмал з овоцарством та свойочасово у Старей школи, дзе мал квартель, подзвигнул мали овоцнїк.

Дюра Дудаш пошол до пензиї 1959. року и уживал ю по 1978. рок кед умар. Поховани є на теметове у Руским Керестуре. На хованю бул цали колектив тедишнєй основней и штреднєй школи як и велї його бувши школяре.

## Ґалерия

Учительски колектив Руски Керестур.jpg|Рускокерестурски учителє зоз парохом Михайлом Мудрого 1933. року. Учитель Дюра Дудаш стої, цалком на право.
Ucitelj Dudas zoz skoljarami 1942.jpg|Дюра Дудаш учитель и школяре 1942. рок
Margita Ljikar na druženju 21 septembra 1926.jpg|alt=Учитель Дюра Дудаш (стої на лїво) на друженю у доме  Марґити Лїкар|Учитель Дюра Дудаш (стої на лїво) на друженю младих у доме младей наставнїци Марґити Лїкар
Nastavnjici z gimnaziji.jpg|alt=Наставнїцки колектив нїзшей ґимназиї у Руским Керестуре школского 1945/1946. року|Наставнїцки колектив нїзшей ґимназиї у Руским Керестуре школского 1945/1946. року. Стоя: Елемир Папгаргаї, Йовґен  Планчак, Йовґен Медєши, Яков Яша Баков, Евґений Джуня, Стеван Ґера, Микола Гайнал, шедза у штредку: Дюра Дудаш, Любица Медєши, Петро Ризнич, Радмила Рис, Мафтей Винай, перши шор: Єлисавета Славка Рогаль, Єлена Хромиш,  Цецилия Ризнич, Аґафия Планчак и Єлена Чакан


## Литература

*  Иван Папː *Дюра Дудаш, учитель з Руского Керестура*, *Studia ruthenica* ч. 3, Дружтво за руски язик и литературу, 1992-1993, б. 313
* Тамаш, др Юлиян, Учителє у школи у Руским Керестуре  1753—1941, *Руски Керестур, лїтопис и история (1745-1991),* Месна заєднїца Руски Керестур, 1992,  бок 412.

## Вонкашнї вязи

Катеґория:Руснаци у Сербиї
Катеґория:Керестурци
Катеґория:Дзияци
Катеґория:Учителє
Катеґория:Директоре школи у Руским Керестуре
Катеґория:Дїяче у просвити
Катеґория:5. марец
Катеґория:Народзени 1901
Катеґория:Умарли 1978